b'\n_START_ARTICLE_\nKlemen Lah\n_START_SECTION_\n\xc5\xbdivljenje\n_START_PARAGRAPH_\n\xc5\xa0tudiral je  sociologijo ter slovenski jezik in knji\xc5\xbeevnost, oboje na pedago\xc5\xa1ki smeri, na Filozofski fakulteti Univerze v Ljubljani, kjer je leta 1999 diplomiral. Leta 2002 je sledil magisterij iz slovenske knji\xc5\xbeevnosti (Nagrada Slavisti\xc4\x8dnega dru\xc5\xa1tva Slovenije 2003). Na Filozofski fakulteti v Zagrebu je leta 2009 dokon\xc4\x8dal doktorski \xc5\xa1tudij knji\xc5\xbeevnosti.\n_START_SECTION_\nDelo\n_START_PARAGRAPH_\nPou\xc4\x8deval je na \xc5\xa1tevilnih \xc5\xa1olah, deluje tudi kot publicist, gostujo\xc4\x8di predavatelj knji\xc5\xbeevnosti na Filozofski fakulteti v Zagrebu in Seminarju slovenskega jezika, literature in kulture,  sodelavec zalo\xc5\xbebe Mladinska knjiga (sodelavec za knji\xc5\xbeevnost pri Velikem slovenskem leksikonu, soavtor Leksikona slovenskih literarnih junakov, srednje\xc5\xa1olskih beril Umetnost besed, Odkrivajmo \xc5\xbeivljenje besed, avtor literarnih kritik in spremnih besed), koordinator Cankarjevega literarnega festivala (2006\xe2\x80\x932008) pri slavisti\xc4\x8dnem dru\xc5\xa1tvu, zdravstveni tehnik ..._NEWLINE_Napisal je radijski igri \xc5\xa0opek za Barbaro in Elizabeta Cvilinska ter radijsko pravljico Zakaj je to pravljica, ki so bile posnete in predvajane na Radiu Slovenija. Igra \xc5\xa0opek za Barbaro je zmagala na nate\xc4\x8daju za otro\xc5\xa1ko radijsko igro RTV Slovenije in Radia Trsta, radijska pravljica Zakaj je to pravljica pa je bila odkupljena na javnem nate\xc4\x8daju za izvirno slovensko pravljico 2010, roman Barbarsko dejanje je prejel nominacijo za nagrado Svetlobnica 2015._NEWLINE_Trenutno pou\xc4\x8duje na waldorfski gimnaziji v Ljubljani in predava slovenski jezik na Filozofski fakulteti v Zadru in na Filozofski fakulteti na Reki.'